b'\n_START_ARTICLE_\nVelika nagrada \xc5\xa0vice 1935\n_START_SECTION_\nProsti treningi\n_START_PARAGRAPH_\nMercedes-Benz je preizku\xc5\xa1al razli\xc4\x8dico dirkalnika Mercedes-Benz W25 s kraj\xc5\xa1o medosno razdaljo. Med prostimi treningi je Hanns Geier pri 240 km/h izgubil nadzor nad dirkalnikom in tr\xc4\x8dil v kabino uradnega merilca \xc4\x8dasa, zaradi po\xc5\xa1kodb je moral kon\xc4\x8dati kariero. Na dirki ga je zamenjal Hermann Lang.\n_START_SECTION_\nDirka\n_START_PARAGRAPH_\nDirka se je za\xc4\x8dela v mo\xc4\x8dnem de\xc5\xbeju in de\xc5\xbeni specialist Rudolf Caracciola je takoj prevzel vodstvo. V za\xc4\x8detnih krogih mu je sledil Hans Stuck, toda zaradi po\xc4\x8dene pnevmatike je moral skoral celoten krog prevoziti po plati\xc5\xa1\xc4\x8du, preden je pri\xc5\xa1el do boksov. S tem je drugo mesto prevzel Bernd Rosemeyer, toda kmalu ga je uspel prehiteti Luigi Fagioli. Manfred von Brauchitsch in Louis Chiron sta se nekaj \xc4\x8dasa srdito borila, dokler ni Chiron izgubil nazdora nad svojim dirkalnikom in mo\xc4\x8dno tr\xc4\x8dil, toda brez posledic zanj. V \xc5\xa1tiriindvajsetem krogu se je podobno primerilo tudi mad\xc5\xbearskemu dirka\xc4\x8du L\xc3\xa1szl\xc3\xba Hartmannu._NEWLINE_Med tem pa je Caracciola naredil nekaj razlike do Fagiolija in nekoliko popustil, Italijan pa se je trudil razliko spet zmanj\xc5\xa1ati. Toda kot je Caracciola izvedel, da se mu mo\xc5\xa1tveni kolega pribli\xc5\xbeuje, je spet pospe\xc5\xa1il in Fagioli ni ve\xc4\x8d mogel slediti njegovemu tempu. Stuck in von Brauchitsch sta imela te\xc5\xbeave z motorjem, prvi je zato dirkalnik predal rezervnemu dirka\xc4\x8du Paulu Pietschu, drugi pa je moral odstopiti. Kralj de\xc5\xbeja Caracciola je brez te\xc5\xbeav zmagal, drugo mesto je osvojil Fagioli, oba Mercedez-Benz, sledila pa sta jima dirka\xc4\x8da Auto Uniona, Bernd Rosemeyer in Achille Varzi. Tazio Nuvolari z dirkalnikom Alfa Romeo Tipo B ni mogel resneje pose\xc4\x8di v boj za vrh in je kon\xc4\x8dal na petem mestu.'